D. Jarjabek, poslanec: (2003-04-25):
Nechcem viacej o týchto veciach hovoriť, lebo by som skutočne mohol hovoriť donekonečna a zdôvodňovať. Na záver mi dovoľte len jednu jedinú vetu, aby som vás zbytočne nezdržoval. Prajem vám čisté svedomie aj po tomto hlasovaní. Ďakujem za pozornosť. (Potlesk.) Z. Martináková, podpredsedníčka NR SR: Pán poslanec Jaduš, faktická poznámka. Uzatváram možnosť hlásiť sa s faktickými poznámkami. Pán poslanec Jaduš. J. Jaduš, poslanec: Vážení kolegovia, ja mám silný pocit, že ktosi nám do rúk vkladá falošné karty. Ktosi túto kauzu pred dva a pol rokom spustil, ktosi ju zbabral, nevedel ju dotiahnuť do konca, ktosi nedotiahol túto kauzu k súdu, ku kompetentným orgánom a teraz ten ktosi chce od nás, aby sme my boli sudcami. Vážení kolegovia, ak máte pocit, že potrebujeme Soboňu odsúdiť, mohli sme to urobiť už pred tým, ako získal mandát poslanca, a môže sa to pokojne stať aj po tom, keď mandát poslanca stratí po skončení funkčného obdobia. Prečo by sme mali byť my tí, ktorí majú v tomto spore rozhodnúť. Nech to robia tí, ktorým to prináleží. Ďakujem. Z. Martináková, podpredsedníčka NR SR: V rozprave ďalej vystúpi pán poslanec Hanzel. B. Hanzel, poslanec: Vážená pani predsedajúca, vážené kolegyne, kolegovia. Pani Sabolová povedala, že ak sa ktorýkoľvek z poslancov dopustil veci, ktorá je vhodná na trestné konanie, malo by byť umožnené, aby sa veci dotiahli do konca. To teraz citujem. Ja by som chcel povedať, že v tomto prípade by sme mali zaujať úplne opačný postoj. Mali by sme zaujať principiálny postoj a rozhodnúť sa o tom, že by sme mali pripraviť nový zákon, ktorý by siahol na trestnoprávnu imunitu všetkých poslancov, aby sme sa mohli zbaviť takýchto vecí, že do budúcnosti budeme rozhodovať o niektorom poslancovi, či to už je z opozície, alebo z koalície. Preto by som navrhol aj dnes procedurálny návrh v zmysle § 83 ods. 1 nepokračovať v tomto konaní a pripraviť nový návrh zákona v tom zmysle, ako ho začal pripravovať pán Galbavý. Ďalej chcem povedať, že mi nerobí žiadny problém súhlasiť s tým, aby bol niekto z nás zbavený imunity vo veci trestného stíhania. A ja to veľmi rád urobím, keď napríklad pán Muránsky vzhľadom na včerajšiu aktivitu, ktorá tu bola, povie, že sa vzdá verejne imunity v prípade, že sa preukáže, že tá vec, ktorá bola včera prerokúvaná, zákon 229 tlač 160, bola čistým lobizmom a že argumenty, ktoré boli predložené, to znamená petícia 550 občanov, ktorí nám tu zdokumentovali, že veci boli zaplatené, správne prerokované a tak ďalej, že toto je klamstvo, keď sa pán Muránsky vzdá dopredu imunity v tejto kauze, tak ja som ochotný kedykoľvek hlasovať za to, aby sme zbavili ktoréhokoľvek poslanca ešte dnes imunity. (Potlesk.) V opačnom prípade nevidím na to žiadny dôvod. Ďakujem. (Potlesk.) Z. Martináková, podpredsedníčka NR SR: Ďalej sa do rozpravy prihlásil... faktické poznámky. Uzatváram možnosť hlásiť sa s faktickými poznámkami. Pán poslanec Polka, faktická poznámka. L. Polka, poslanec: Ďakujem pekne, pani predsedajúca. Po prvé, ja by som sa chcel ospravedlniť, v návale citov som hovoril o amnestii, samozrejme, mal som na mysli imunitu a zdôrazňujem, aj pokiaľ ide o vystúpenie môjho predchodcu, hovorme my členovia zákonodarného zboru o existujúcom právnom stave a uvažujme o zmene tohto právneho stavu. Ak urobíme preteky vo vzdávaní sa imunity, tak neurobíme tejto spoločnosti dobre. Pripravme skutočne spoločne, podčiarkujem spoločne, pretože treba súhlas minimálne 90 poslancov, nový návrh ústavného zákona, ktorým sa zbavíme tejto ťarchy minulosti, ktorá leží na poslaneckých bedrách, ale nerobme preteky o tom, kto prvý z poslancov sa vzdá imunity. Robme a žime tak, aby sme nemuseli imunitu využívať, a robme a žime tak, aby si nás občania vážili. Ďakujem pekne. Z. Martináková, podpredsedníčka NR SR: Pán poslanec Kovarčík, faktická poznámka.